SA vrou vas in Indië oor dwelmsKonsulêre amptenare het Maandag ŉ Suid-Afrikaanse vrou besoek wat in Moembai, Indië in hegtenis geneem is vir dwelmsmokkelary. Nelson Kgwete, woordvoerder van die departement van internasionale betrekkinge, sê die vrou is op Moembai-lughawe in hegtenis geneem nadat daar glo dwelms in haar bagasie gevind is. “Sy was op pad na Suid-Afrika via Addis Ababa op ŉ vliegtuig van Ethiopia Airlines.” Kgwete sê verdere besonderhede sal bekend gemaak word wanneer die vrou in die hof verskyn. Die dagblad Times of India het die vrou geïdentifiseer as Cicee Linten (36). Volgens die berig is daar 26kg se dwelms in haar besit gevind ter waarde van nagenoeg R22 miljoen.